In nomine domini, amen. Ex huius instrumenti publici tenore, ad vniuersorum noticiam deducatur, quod anno eiusdem domini millesimo trecentesimo septuagesimo nono, die vicesima mensis maii, circa horam terciam, indictione seconda, pontificatus sanctissimi patris et domini nostri domini Clementis, diuina prouidencia pape septimi, anno primo, in domo habitacionis domini Guillelmi de Laanna, presbyteri in Diuione, lingonensis diocesis, in mei notarii publici ac testorum presencia subscriptorum, religiosus et honestus vir frater Guido de Archu Barrensi, canonicus monasterii sancti Sthephani de dicta Diuione, ordinis sancti Augustini, procurator que et procuratoris nomine, ut dicebat, religiosorum virorum dominorum abbatis et conuentus eiusdem monasterii, dixit et exposuit venerabili et circonspecto viro domino Ytherio, archidiacono Diuionis, in ecclesia lingonensi, quod licet parrochie ecclesie Beate Marie ac sanctorum Petri, Nicolai, Micaelis et Medardi de dicta Diuione, de antiqua fundacione, pleno iure et in proprios usus, ad abbatem dicti monasterii pertineant, ac institutorum et destitutorum capellanorum et rectorum dictarum ecclesiarum ad nullum alium quam dominum abbatem pertineat, ymo sint et semper fuerint ex fundacione dicti monasterii, de sella predicti domini abbatis, in quibus monasteriis, et ecclesiis religiosisque, et capellanos eorundem nulla eidem domino archidiaconi seu predecessoribus suis, aut alicui alteri inferiori domino episcopo lingonensi, vnquam compecierit aut competat juridicio, visitacio, et procuracio racione visitacionis. Nichilominus tamen ad ipsorum dominorum abbatis et conuentus tunc de nouo perueniant noticiam, ut dicebat quod idem dominus archidiaconus pluries se jactauerat et comminatus fuerat quod ipsum monasterium et ecclesias predictas visitaret. Que si fierent per ipsum dominum archidiaconum, in preiudicium libertatis et immunitatis dicti monasterii et ecclesiarum predictarum, ac dictorum religiosorum preiudicium cederent non modicum et grauamen, ut assistebat idem procurator. Ex quibus et per que, dictus frater Guido, nomine quo supra, senciens dictos religiosos, abbatem et conuentum, magistros suos et se quo supra nomine multiplicitur, pregrauatur, timens quod ulterius pregrauari prout affirmabat ab ipso domino archidiacono et contra ipsum ob hoc ad dominum nostrum lingonensem episcopum nomine quo supra, verbotenus coram dicto domino archidiacono prouocauit et appellauit, protestans nomine predicto de huiusmodi appellacione infra debitum juris tempus in scriptis redigenda et de ea loco et tempore insinuanda, innouanda et prosequenda ac de apostolicis repetendis; super quibus idem procurator, nomine quo supra, peciit a me notario infra scripto, sibi dari et fieri publicum instrumentum. Acta fuerunt hec, anno, die, mense, hora, indictione, pontificatu et loco predictis, presentibus dominis dominico Griffonis, Stephano de Cepeto et Martino de Latofonte presbiteribus, dicte Diuionis habitatoribus, vocatis et specialiter rogatis, testibus ad premissa. — Et ego Johannes Girardus de Maroilliis, lingonensis diocesis clericus, auctoritate apostolica et imperiali, notarius publicus, premissis omnibus et singulis dum sic fierent, cum dictis testibus interfui et hoc instrumentum publicum inde manu propria scripsi hic quod subscripsi et signum meum apostolicum solitum apposui, rogatus in testimonio veritatis.